Henover de sidste ti år er der sket en stigning i mængden af henkastet affald - skrald der bliver smidt på jorden - på næsten 50 procent. Det betyder flere hænder, der skal samle skrald, hvilket koster penge, som i stedet kunne blive brugt på at gøre Københavns grønne områder pæne. Det mener Københavns Kommunes teknik- og miljøborgmester Ninna Hedeager Olsen (EL).

»Vi har kæmpe parker, kirkegårde og grønne områder, der trænger til en kærlig hånd, som vi ikke har råd til lige nu, men som vi kunne få, hvis vi ikke skulle samle så meget skrald op«, fortæller borgmesteren.

Det er tal fra Københavns Kommune, der viser, at der siden 2008 har været en stigning på 47,7 procent i affald, der ender på jorden. Samtidig er der sket et fald i mængden af affald, der bliver smidt i skraldespandene. Hvorfor det er sket, er svært at svare entydigt på.